text: Hårtørrer satte brand i både bil og garage
  30 oktober 2010 kl. 06.22
  Både bil og garage udbrændte, da mand ville tørre sin bil med hårtørrer i Fåborg nær Varde.
  Ejeren af en udbrændt bil bliver nu sigtet for at have overtrådt beredskabsloven, da han i går eftermiddag ville forsøge at tørre nogle våde måtter i sin bil.
  Ifølge Syd- og Sønderjyllands Politi lagde manden derfor en hårtørrer ud i bilen. Men det endte med, at måtterne tørrede så godt, at der gik ild i dem.
  Flammerne fik ikke kun fat i bilen, men også i hele garagen. Det lykkedes dog at forhindre, at ilden bredte sig til huset.
  